Garðar Örn Úlfarsson skrifar 19. janúar 2015 08:00 Góð uppeldis - og hrygningarsvæði á þurru í Grenlæk í maí 1998 . Mynd / Guðni Guðbergsson Veiðimálastofnun mótmælir því áliti Orkustofnunar að Landgræðslan megi gera allt sem þurfi til að varna landbroti við Skaftá . „ Landgræðslan fór fram á það við Orkustofnun að kanna hvort leyfi væru fyrir vatnaveitingum út á Eldhraun úr Skaftá , “ segir Sigurður Guðjónsson , forstjóri Veiðimálastofnunar . Orkustofnun hafi engin slík leyfi fundið . „ Þeir klykktu svo út með að Landgræðslan mætti gera allt til að varna landbroti við Skaftá . En við vildum meina að þeir hefðu betur gáð að því hvort það væri leyfi fyrir þessum görðum , “ segir Sigurður og vísar þá til varnargarða sem hindra að vatn fari úr Skaftá út á Eldhraun . Sigurður Guðjónsson , forstjóri Veiðimálastofnunar . Eins og fram hefur komið í Fréttablaðinu hafa veiðiréttareigendur í Grenlæk stefnt ríkinu og Skaftárhreppi vegna minnkandi veiði sem þeir segja stafa af vatnsskorti á svæðinu vegna varnargarðanna . Þeir voru byggðir fyrst og fremst til að verja þjóðveginn um Eldhraun . Þá þornaði á vatnasvæðinu fyrir neðan og sett voru rör í garðana þannig að eitthvað af vatni nær út á hraunið . „ Landgræðslan vill stoppa þetta rennsli af því að jökulvatnið ber með sér aur og kæfir mosa en bændur vilja fá vatn í lækina sína og um þetta hefur verið tekist í nær tuttugu eða þrjátíu ár , “ segir Sigurður sem kveður málið í raun ósköp einfalt . „ Svo mikið vitum við í vatnalíffræði að vatnalíf – svo ég tali nú ekki um fisk – þarf vatn . Við horfðum á efri hlutann í Grenlæk þorna alveg upp vorið 1998 . Þá fóru allir þeir seiðaárgangar sem voru í ánni . Það bjargaði því að við áttum eitthvað af fullorðnum fiski neðar í læknum sem gat hrygnt ári síðar , “ segir Sigurður . Hann telur að það hljóti að vera til lausn sem allir geta sætt sig við . „ Ef þessu er bara lokað eins og Landgræðslan vill gera þá náttúrlega einfaldlega þorna þessir lækir og þá getum við gleymt þeim . Þá drepst allt og það finnst okkur dálítið drastísk aðgerð miðað við að þarna er gríðarleg sjóbirtingsveiði . Og Grenlækur er nú einu sinni á Náttúruminjaskrá út af lífríki og fuglalífi . “ Áfok sands á gróið land Horft frá suðurhlíð Kistufells til suðvesturs yfir sandi orpin svæði . Mynd / Landgræðslan Landgræðslan um landrof við Eldhraun „ Á síðustu áratugum hafa orðið miklar breytingar á gróðurfari og jarðvegsrofi í Eldhrauni á Út-Síðu , hér eftir nefnt Eldhraun , sérstaklega út frá farvegi Skaftár , meðal annars við Árkvíslar þar sem þær renna niður í Brest , við Skálarál , Blöðku og á fleiri stöðum … … Þessar breytingar má fyrst og fremst rekja til aukins ágangs sands og jökulleirs frá Skaftá , bæði í sumarrennsli og vegna tíðra jökulhlaupa í Skaftá síðustu áratugi og einnig vegna vatnaveitinga út á Eldhraunið … … Stór svæði eru komin meira og minna á kaf í sand og leir , sérstaklega þar sem vatn flæðir yfir í Skaftárhlaupum og þegar mikið rennsli er síðsumars í Skaftá …… Ekkert bendir til að þessi þróun breytist því auk þess gífurlega magns af sandi og leir sem nú er á svæðinu þá bætist sífellt meira við með framburði Skaftár . Magn fokefna inni á hraununum eykst því eftir því sem Skaftá hleður meira undir sig og flæmist lengra inn á hraunin . “